Aalborg Havn var i sin gode ret til at sælge et attraktivt havneområde og Aalborg Kommune har ikke krav på at få pengene fra salget. Det har Kystdirektoratet fastslået i sagen om det omstridte salg af Østre Havn. Aalborg Kommune ejer 98 procent af aktierne i Aalborg Havn, men det er op til havneselskabet at vurdere, om man vil sælge grunden. Og et salg er lovligt, hvis det skyldes forretningsmæssige hensyn, fastslår Kystdirektoratet. Ifølge Aalborg Havn solgte man grunden, fordi de primære lejere af arealet overvejede at flytte. Ved at sælge kunne Aalborg Havn slippe af med Østre Havn til det, selskabet vurderede var en god pris. Samtidig kunne de to lejere genhuses i havnen i Nørresundby. Sagen er dog ikke slut endnu. Aalborg Havn solgte det lukrative havneareal til firmaet A. Engaard for 44 millioner kroner. Men ifølge eksperter er grunden omkring 700 millioner kroner værd. Den del af sagen er indklaget for Konkurrencestyrrelsen. /ritzau/

Referat:
Det omstridte salg af en attraktiv grund på Aalborgs havnefront er foregået fuldt lovligt, fastslår Kystdirektoratet.